
Създаването на двуезични и особено на многоезични тематични речници не 
е често явление в славянската лексикографска практика. Затова публикуването на 
Кратък тематичен речник на българския, чешкия, полския и украинския език с ав- 
торки Е. Крейчова, Н. Сталянова и О. Сорока заслужава похвала и пропагандиране на 
постижението. Това издание запълва една сериозна празнина в славистичната лекси- 
кографска практика, която едва в последните години беше отчасти компенсирана 
с издаването на няколко двуезични тематични речници, засягащи българския, сло- 
вашкия, украинския и чешкия език. Предлаганото издание включва паралелен мате- 
риал от четири славянски езика, което му придава особена оригиналност, постигната 
благодарение на положените усилия от страна на авторския колектив, съставен от 
утвърдени имена от областта на лексикографията и на методиката на преподаването 
на чужд език. 

Според авторките целта на тематичния речник е да подпомага процеса на 
обучението по чужд език на студентите слависти, но прегледът на съдържанието 
показва, че постигнатото далеч надхвърля предварително определеното предназ- 
начение. Основание за това твърдение е фактът, че включеният в речника езиков 
материал от 21 тематични области, който е представен в много прегледен вид, пред- 
ставлява изключително удобна база за многостранни съпоставителни научни из- 
следвания. Така например сравняването на езиковите изрази в отделните езици дава 

и някои национални специфики, например при заемането от чужди езици или в об- 
ластта на езиковите представи на отделните народи. Във връзка с това може да се 
забележи по-осезателното присъствие на гръцка и ориентална лексика в българския 
език, на немски заемки в полския език, асиметрия при роднинските названия между 
различните езици и пр. 

От гледна точка на методиката на чуждоезиковото обучение съдържанието 
на речника не поражда никакви възражения. Включените в него тематични групи 
са определени въз основа на лексикалния материал на учебници по български език 
като чужд, които предвиждат постигането на равнище А - В1 от европейската езикова 
рамка. По този начин в обсега на внимание са се оказали следните тематични групи: 
Дом, Семейство, Време (астрономическо и метеорологично), Свободно време и за- 
бавления, Работа, Образование и просвета, Човешко тяло и здраве, Храни и хранене, 
Градът и селото, Комуникация, Търговия и услуги, Транспорт и пътуване, Изкуство 
и култура, Държава и общество, Икономика, Вяра и религия, Земята, Растения, 
Животни, Околна среда и екология, Вселената. При представянето на езиковия ма- 
териал за изходен е приет българският език, затова най-напред са подадени българ- 
ските думи и изрази, а след това последователно са посочени техните съответствия 
в чешкия, полския и украинския език. В някои от случаите са посочени и примери за 
употреба. Преводните еквиваленти са съвсем точни, при това похвално е старанието 
на авторките да се съобразят с етнокултурните специфики при търсенето на подхо- 
дящото преводно съответствие. 

Изработването на Кратък тематичен речник на българския, чешкия, полския 
и украинския език с автори Е. Крейчова, Н. Сталяноваи О. Сорока и неговото публику- 
ване от издателство Парадигма е едно полезно, оригинално, навременно и затова осо- 
бено похвално начинение, което заслужава да бъде посочено като пример и с това да 
се насърчи подготвянето на бъдещи подобни издания. Предложеното издание прите- 
жава всички черти на сериозен лексикографски труд и полезно дидактично помагало 
и затова със сигурност ще намери положителен отзвук сред широк кръг потребители 
- не само сред предподавателите и изучаващите славянски език като чужд, но и сред 
специалистите лексикографи, изследователите от областта на славянското съпоста- 


вително езикознание, както и сред всички любители на хуманитарните занимания. 

